夏蘭特復操 曼城「滿血」衝冠
2024年04月27日 19:02
東網電視
更多新聞短片
艾寧夏蘭特因傷缺陣近2場比賽。
曼城前鋒艾寧夏蘭特因為受傷,缺陣近2場比賽,幸好呢位挪威國腳嘅傷勢已經冇大礙,並有份參加周五(26日)操練,可望復出踢周日(28日)晚英超作客諾定咸森林。
艾寧夏蘭特自歐聯8強次回合對皇馬之後,就冇再上陣,但曼城表現並冇受影響,近2場分別喺英足盃4強以1比0擊敗車路士,以及上場英超大勝白禮頓4比0,頂替艾寧夏蘭特位置嘅祖利安艾華利斯,上場射入1球,如今夏蘭特傷愈,令球隊如虎添翼。
艾寧夏蘭特喺社交網上載自己操練相片話:「仲有6場決賽,一齊衝啦啦!」相信佢係想講曼城今季剩下6場比賽,包括5場英超及1場英足盃決賽,要贏晒兩項冠軍。